Väyrysen mukaan hänen perustamansa kansalaispuolue osallistuu ainakin eduskuntavaaleihin ja Euroopan parlamentin vaaleihin.

Europarlamentaarikko Paavo Väyrynen asettuu kansalaispuolueen pääministeriehdokkaaksi seuraavissa eduskuntavaaleissa. Keskustan kunniapuheenjohtaja kertoo asiasta Maaseudun Tulevaisuuden haastattelussa (siirryt toiseen palveluun).

Väyrysen mukaan hänen perustamansa kansalaispuolue osallistuu eduskuntavaaleihin ja Euroopan parlamentin vaaleihin sekä mahdollisesti maakuntavaaleihin. Kuntavaaleihin puolue ei aseta ehdokkaita, eikä presidentinvaaleihin, jos Sauli Niinistö pyrkii jatkokaudelle.

– Itse tuen Sauli Niinistön valintaa luottaen siihen, että hän turvaa Suomen pysyttäytymisen Paasikiven linjalla – sotilaallisesti liittoutumattomana maana, Väyrynen sanoo Maaseudun Tulevaisuuden haastattelussa.

Jos kansalaispuolue haluaa asettaa oman presidenttiehdokkaan, sillä on oltava vähintään yksi kansanedustaja. Lisäksi ehdokkaan voi asettaa vähintään 20 000 äänioikeutetun perustama valitsijayhdistys.